Savienības kompetence saskaņā ar Līgumu Izvilkumi no Līguma par Eiropas Savienības darbību 187. un 188. panta. Eiropas Parlamenta un Padomes 2006. gada 18. decembra Lēmums Nr. 1982/2006/EK par Eiropas Savienības Septīto pamatprogrammu pētniecībai, tehnoloģiju attīstībai un demonstrējumu pasākumiem paredz Savienības ieguldījumu, lai izveidotu ilgtermiņa valsts un privātu partnerību kopīgu tehnoloģiju ierosmju veidā, kuras var īstenot ar kopuzņēmumu starpniecību LESD 187. panta nozīmē.

Kopuzņēmuma kompetence (Padomes Regula (EK) Nr. 521/2008) Mērķi FCH kopuzņēmums veicina Septītās pamatprogrammas un jo sevišķi īpašās programmas “Sadarbība” tēmu “Enerģētika”, “Nanozinātne, nanotehnoloģijas, materiāli un jaunas ražošanas tehnoloģijas”, “Vide (tostarp klimata pārmaiņas)” un “Transports (tostarp aeronautika)” īstenošanu. Tas jo īpaši: — uzņemas mērķi izvirzīt Eiropu vadošajās pozīcijās pasaulē kurināmā elementu un ūdeņraža tehnoloģiju jomā un palīdzēt kurināmā elementu un ūdeņraža tehnoloģijām gūt panākumus tirgū, tādējādi dodot iespēju komerciālajiem tirgus spēkiem kļūt par dzinuli potenciāli ievērojamām priekšrocībām sabiedrībai, — koordinēti atbalsta pētniecību, tehnoloģiju attīstību un demonstrējumus (turpmāk – “PTD”) dalībvalstīs un valstīs, kas iesaistītas Septītajā pamatprogrammā (turpmāk – “asociētās valstis”), lai pārvarētu tirgus neveiksmes un pievērstos tirgū izmantojamu lietojumu izstrādei, un tādējādi veicina nozares papildu centienus nodrošināt kurināmā elementu un ūdeņraža tehnoloģiju drīzu izmantošanu praksē, — atbalsta PTD un kopīgās tehnoloģiju ierosmes “Kurināmā elementi un ūdeņradis” prioritāšu īstenošanu, jo īpaši – piešķirot dotācijas pēc uzaicinājumiem iesniegt priekšlikumus atlasei konkursa kārtībā, — cenšas veicināt publiskā un privātā sektora investīciju palielināšanu kurināmā elementu un ūdeņraža tehnoloģiju pētniecībai dalībvalstīs un asociētajās valstīs. Uzdevumi — Nodrošināt kurināmā elementu un ūdeņraža jomā uzsāktās kopīgās tehnoloģiju iniciatīvas izveidi un faktisku pārvaldību, — sasniegt pētniecības centienu kritisko masu, lai iedrošinātu nozaru, publiskā un privātā sektora ieguldītājus, lēmumu pieņēmējus un citas ieinteresētās personas uzsākt ilgtermiņa programmu, — piesaistīt turpmākas nozares, valsts un reģionālas investīcijas PTD, — integrēt PTD un galveno uzmanību pievērst ilgtermiņa ilgtspējības un rūpnieciskās konkurētspējas mērķu sasniegšanai attiecībā uz izmaksām, veiktspēju un izmantošanas ilgumu, kā arī novērst būtiskās grūtības tehnoloģiju izstrādē, — veicināt jauninājumus un jaunu vērtības ķēžu izveidi, iesaistot MVU, — veicināt mijiedarbību starp nozari, augstskolām un pētniecības centriem, tostarp fundamentālu pētījumu jomā, — sekmēt MVU iesaistīšanos tā darbībās saskaņā ar Septītās pamatprogrammas mērķiem, — veicināt visu dalībvalstu un asociēto valstu iestāžu līdzdalību, — veikt visaptverošus sociālus, tehniskus un ekonomiskus pētījumus, lai novērtētu un uzraudzītu tehnoloģisko attīstību un ar tehniskiem aspektiem nesaistītus šķēršļus ienākšanai tirgū, — veikt pētījumus, lai atbalstītu jaunu noteikumu un standartu izstrādi un pārskatītu jau izstrādātos noteikumus un standartus, kuru mērķis ir likvidēt mākslīgus šķēršļus ienākšanai tirgū, un lai atbalstītu savstarpēju aizstājamību, savstarpēju izmantojamību, ūdeņraža pārrobežu tirdzniecību un eksporta tirgus, vienlaikus nodrošinot drošu darbību un nekavējot jauninājumu ieviešanu, — veikt informācijas izziņošanas un izplatīšanas pasākumus un sniegt droši ticamu informāciju, lai uzlabotu sabiedrības informētību un nodrošinātu to, ka sabiedrība apzinās ūdeņraža drošumu un priekšrocības, ko jaunās tehnoloģijas rada attiecībā uz vidi, apgādes drošību, enerģijas izmaksām un nodarbinātību, — izstrādāt un īstenot daudzgadu īstenošanas plānu, — apgūt Kopienas finansējumu un mobilizēt privātā sektora un citus publiskā sektora resursus, kas vajadzīgi tā PTD pasākumu īstenošanai, — nodrošināt PTD pasākumu pareizu īstenošanu un finanšu resursu pareizu pārvaldību, — paziņot un izplatīt informāciju par projektiem, minot to dalībnieku vārdus, PTD darbību rezultātus un FCH kopuzņēmuma finanšu ieguldījuma apjomu, — informēt juridiskās personas, kuras noslēgušas dotāciju nolīgumus ar FCH kopuzņēmumu, par iespējām saņemt aizdevumu no Eiropas Investīciju bankas, jo īpaši par Riska dalīšanas finanšu mehānismu, kas izveidots Septītajā pamatprogrammā, — nodrošināt augstu pārskatāmības pakāpi un godīgu konkurenci saskaņā ar vienlīdzīgas piekļuves nosacījumiem visiem pieteikumu iesniedzējiem attiecībā uz FCH kopuzņēmuma PTD pasākumiem neatkarīgi no tā, vai tie ir pētniecības grupas vai nozares grupas locekļi (jo īpaši MVU), — sekot starptautiskajiem sasniegumiem attiecīgajā jomā un vajadzības gadījumā iesaistīties starptautiskā sadarbībā, — izveidot ciešu sadarbību un nodrošināt koordināciju ar Pētniecības pamatprogrammu un citiem Eiropas, valstu un starpvalstu pasākumiem, struktūrām un ieinteresētajām personām, — pārraudzīt virzību uz FCH kopuzņēmuma mērķu sasniegšanu, — veikt visus citus pasākumus, kas vajadzīgi, lai sasniegtu Kopuzņēmuma mērķus.

Pārvaldība FCH kopuzņēmuma struktūras: a) valde; b) izpilddirektors; c) Zinātniskā komiteja. 1. Valde Valde ir FCH kopuzņēmuma galvenā lēmumu pieņemšanas struktūra. 2. Direktors Izpilddirektors ir atbildīgs par Kopuzņēmuma pārvaldību ikdienā un ir tā juridiskais pārstāvis. Viņš atskaitās valdei. 3. Komitejas Zinātniskā komiteja. To veido ne vairāk kā deviņi locekļi, kuriem ir pasaules klases speciālās zināšanas un kuri pārstāv akadēmiskās aprindas, nozares uzņēmumus un pārvaldes iestādes; locekļu pārstāvība ir līdzsvarota. Komitejas uzdevumi: a) ieteikt zinātniskās prioritātes, ko ietver gada un daudzgadu īstenošanas plāna priekšlikumā; b) sniegt ieteikumus par zinātniskajiem sasniegumiem, kas izklāstīti gada darbības ziņojumā; c) sniegt ieteikumus par salīdzinošās vērtēšanas komiteju sastāvu. FCH kopuzņēmuma ārējās padomdevējas struktūras ir: FCH dalībvalstu pārstāvju grupa un ieinteresēto personu kopsapulce. 4. FCH dalībvalstu pārstāvju grupa Tās sastāvā ir pa vienam pārstāvim no katras dalībvalsts un katras asociētās valsts. Tās galvenie uzdevumi ir sniegt atzinumus par programmu izpildes panākumiem FCH kopuzņēmumā, uzraudzīt atbilstību mērķiem un mērķu izpildi, kā arī nodrošināt koordināciju ar valstu programmām, lai novērstu pārklāšanos. 5. Ieinteresēto personu kopsapulce Ieinteresēto personu kopsapulce ir svarīgs saziņas kanāls informācijai par FCH kopuzņēmuma darbībām, un tajā var piedalīties visas publiskā un privātā sektora ieinteresētās personas, starptautiskas interešu grupas no dalībvalstīm, asociētām valstīm, kā arī no trešām valstīm. Kopsapulci sasauc reizi gadā. Ieinteresēto personu kopsapulci informē par FCH kopuzņēmuma darbību un to aicina sniegt attiecīgus komentārus. FCH kopuzņēmuma iekšējie un ārējie revidenti un budžeta izpildes apstiprinātājiestāde 6. Iekšējā revīzija — FCH kopuzņēmuma iekšējais revidents (respektīvi, iekšējās revīzijas struktūrvienība) — Komisijas Iekšējās revīzijas dienests 7. Ārējā revīzija Revīzijas palāta 8. Budžeta izpildes apstiprinātājiestāde Eiropas Parlaments pēc Padomes ieteikuma

Kopuzņēmumam pieejamie resursi 2010. gadā Budžets Saistību apropriācijās 97,4 miljoni EUR, no tiem 94,2 miljoni EUR ir finansējums darbībām no ES budžeta (ir plānots līdzvērtīgs ieguldījums natūrā no privātā sektora nozares) un 3,2 miljoni EUR kārtējām izmaksām. Darbinieku skaits 2010. gada 31. decembrī Štatu sarakstā 18 pagaidu darbinieku amata vietas, no tām 2010. gada 31. decembrī 14 bija aizpildītas. Pārējie darbinieki: — norīkotie valstu eksperti: neattiecas — līgumdarbinieki: 2 — vietējie darbinieki: neattiecas Norīkoti šādu pienākumu izpildei: — pamatdarbībām: 6 — administrācijā: 6 — dažādiem uzdevumiem: 6

Produkti un pakalpojumi 2010. gadā Darbības rezultāti — Daudzgadu īstenošanas plāna pārskatīšana; šo plānu sāka īstenot 2010. gada novembrī, un pārskatot galvenā uzmanība tika pievērsta programmas mērķu un prioritāšu atjaunināšanai, — pētniecības, tehnoloģiju attīstības un demonstrējumu (PTD) prioritāšu, kā arī 2010. gadā paredzēto uzaicinājumu tēmu (25) formulēšana, ņemot vērā provizorisko FCH kopuzņēmuma finansējumu 89,1 miljona EUR apmērā, — jūnijā tika publicēts 2010. gada uzaicinājums iesniegt priekšlikumus ar termiņu 2010. gada oktobrī, — 2010. gada uzaicinājuma iesniegt priekšlikumus izvērtēšana 2010. gada novembrī un to projektu saraksta sagatavošana, par kuriem jāsāk sarunas; šo sarakstu ir paredzēts iesniegt valdei apstiprināšanai 2011. gada pirmajā ceturksnī, — sarunas par 2009. gada uzaicinājuma atlasītajiem priekšlikumiem pēc tam, kad valde bija apstiprinājusi korekcijas koeficientu un kad bija noslēgti attiecīgie dotāciju nolīgumi (28), — starptautiskās sadarbības attīstīšana ar galvenajiem partneriem (ASV, Japāna un Dienvidkoreja), — informācijas apmaiņa ar dalībvalstīm un asociētajām valstīm (informatīvas sanāksmes), — sadarbība ar Eiropas reģioniem (ar HyRaMP (Eiropas Reģionu un pašvaldību partnerattiecības ūdeņraža un kurināmā elementu jomā) starpniecību), — sadarbība ar Kopīgo pētniecības centru projektu un programmu līmenī. Darbību saskaņošana, pamatojoties uz kopīgu darba plānu, kurš vērsts uz mērījumiem, tehnoloģiju kartēšanu un stratēģiskiem ieteikumiem. Ieinteresēto personu kopsapulce notika 9. un 10. novembrī, tajā piedalījās 444 dalībnieki; notika dažādi komunikācijas pasākumi, kas vērsti uz kurināmā elementu un ūdeņraža tehnoloģijas komercializēšanu, īpaši transporta nozarē. Citi galvenie sasniegumi — Iekšējās kontroles sistēmas izstrādes pabeigšana, iekšējo kontroles standartu pieņemšana, riska pārvaldības procesa izstrādāšana, ex post revīzijas stratēģijas pieņemšana, — FCH kopuzņēmums kļuva patstāvīgs 2010. gada 15. novembrī, — sarunas par Kopuzņēmuma izmitināšanu jaunās telpās kopā ar četrām citām kopīgām tehnoloģiju ierosmēm un jaunas IT infrastruktūras izveidošana, kas ir sagatavota telpu maiņai (2011. gada janvāra vidū).